**VEDTÆGTER**

**for**

**KVINDEDIVISIONSFORENINGEN**

**§ 1 Navn, medlemmer**

***Stk. 1***

Foreningens navn er Kvindedivisionsforeningen (binavn KDF).

Kvindedivisionsforeningen (herefter forkortet KDF), er en forening for varetagelse af de danske kvindeeliteklubbers interesser.

Medlemmer af KDF er de klubber, som deltager i Kvinde DM senior rækkerne. Medlemskabet opnås automatisk ved en klubs oprykning til Kvinde DM senior rækkerne og ophører automatisk ved nedrykning fra Kvinde DM senior rækkerne. Medlemmer af KDF, dog uden stemmeret, kan tillige være klubber, som deltager med hold i U18 DM.

I relation til medlemskab følger dette turneringsåret og starter/slutter derfor 1. juli/30. juni.

**§ 2 Formål**

***Stk. 1***

Foreningens formål er at varetage medlemmernes interesser ved at skabe en effektiv ramme for udvikling og drift af klubfodbold på eliteniveau i Danmark for kvinder, såvel sportsligt, som økonomisk og organisatorisk, hvilket bl.a. tilstræbes opnået ved:

* at være talerør og aftalepartner for kvindeeliteklubberne i relation til DBU og andre interessenter samt at øve indflydelse på beslutninger i diverse fora, der vedrører kvindeelitefodbolden
* at rådgive medlemmerne om alle forhold af relevans for deres og foreningens virke, såvel nationalt som internationalt
* at fremme samarbejdet medlemsklubberne imellem
* at repræsentere medlemsklubberne udadtil nationalt/internationalt
* at fremme ligestilling i fodbold som helhed

**§ 3 Generalforsamlingen**

***Stk. 1***

Generalforsamlingen, der er den højeste myndighed i alle foreningens anliggender, består af 1 repræsentant med stemmeret fra hver af de til enhver tid værende medlemsklubber af Kvinde DM senior rækkerne. Dens afgørelser er endelige, medmindre andet følger af foreningens vedtægter.

Hver medlemsklub kan udover medlemsklubbens repræsentant på generalforsamlingen deltage med yderligere 2 personer fra medlemsklubben på generalforsamlingen, der dog i så fald deltager uden stemmeret og alene med taleret.

Medlemsklubber, der forinden generalforsamlingen er gået konkurs, er under konkursbehandling, har indstillet sine betalingerne eller er blevet erklæret insolvent eller på anden måde er blevet sat under kreditadministration har ingen stemmeret på generalforsamlingen.

Den ordinære generalforsamling skal hvert år være afholdt inden udgangen af marts og indkaldes af bestyrelsen med mindst 5 ugers varsel.

***Stk. 2***

Repræsentanten, jf. stk. 1 1. afsnit, og evt. yderligere deltagere fra den enkelte medlemsklub, jf. stk. 1, 2. afsnit, skal anmeldes senest 8 dage før generalforsamlingen til KDFs sekretær. Bestyrelsen kan meddele dispensation for denne tidsfrist. I tilfælde af vakance blandt de anmeldte repræsentanter, kan det pågældende medlem udpege en ny repræsentant. Stemmeret kan kun udøves ved personligt fremmøde. KDF’s bestyrelse kan dog i ekstraordinære tilfælde beslutte, at generalforsamlingen afholdes elektronisk uden adgang til fysisk fremmøde. Beslutning herom skal ske inden indkaldelsen og begrundes i denne. Bestyrelsen fastsætter nærmere regler om proceduren for stemmeafgivning m.v. på elektroniske generalforsamlinger.

***Stk. 3***

Princippet for stemmefordelingen mellem generalforsamlingens udpegede repræsentanter er, at Kvinde DM senior rækkerne har stemmer som følger:

* Klubber i Kvindeligaen har 4 stemmer hver.
* Klubberne i 1. Division har tilsammen halvdelen af det samlede antal stemmer, som klubberne i Kvindeligaen tildeles, der fordeles ligeligt mellem klubberne i 1. division. Ved overskydende stemmer fordeles disse med én enkelt stemme til hver af det/de øverst placerede hold i 1. division ud fra stillingen pr. 31.12. året før generalforsamlingens afholdelse.
* Klubberne i 2. Division har tilsammen halvdelen af det samlede antal stemmer, som klubberne i Kvindeligaen tildeles, der fordeles ligeligt mellem klubberne i 2. division (øst – vest). Ved overskydende stemmer fordeles disse ligeligt mellem 2. divisions to puljer (øst – vest), og dette uanset om antal hold i den enkelte pulje måtte være ulige, med én enkelt stemme til hver af det/de øverst placerede hold i 2. divisions to puljer (øst – vest) ud fra stillingen pr. 31.12. året før generalforsamlingens afholdelse.

Ved eventuelle fremtidige turneringsændringer konsekvensrettes vedtægterne, således at princippet om lige antal stemmer imellem hhv. Kvindeligaen og de øvrige Kvinde DM senior rækker fastholdes.

***Stk. 4***

Forslag fra medlemsklubberne skal for at komme på dagsordenen være indsendt senest 3 uger før afholdelse af generalforsamlingen til foreningens sekretær, hvilket også skal fremgå af selve indkaldelsen, jf. stk. 1. Forslag fra bestyrelse og/eller medlemmer skal fremsendes til medlemmerne sammen med endelig dagsorden senest 10 dage før generalforsamlingen, og kun disse forslag kan behandles på generalforsamlingen.

Indstilling af kandidater til bestyrelsen samt suppleanter hertil skal være indsendt til foreningens sekretær senest 3 uger før afholdelse af generalforsamlingen.

***Stk. 5***

Regnskabet med de valgte revisorers underskrifter udsendes sammen med indkaldelsen til generalforsamlingen. Regnskabet følger kalenderåret.

***Stk. 6***

På generalforsamlingen vælges en dirigent, der ikke må være repræsentant, jf. stk. 2, eller medlem af bestyrelsen, til at lede generalforsamlingen. Dirigenten afgør alle spørgsmål om stemmeafgivelse. Skriftlig afstemning skal ske, såfremt 1/3 af klubrepræsentanterne (én stemme til hver) ønsker det. Alle spørgsmål, der kommer til afstemning, afgøres ved simpel stemmeflerhed, medmindre foreningens vedtægter siger noget andet.

***Stk.  7***

Referatet af generalforsamlingen, der skal underskrives af dirigenten, lægges på foreningens hjemmeside og udsendes til medlemmerne senest 30 dage efter afholdelse af generalforsamling.

**§ 4 Dagsorden for den ordinære generalforsamling**

***Stk. 1***

Dagsorden

1. Valg af dirigent
2. Forpersonens beretning
3. Foreningens fremtidige opgaver
4. Regnskab og budget
   1. aflæggelse af revideret regnskab til godkendelse
   2. fremlæggelse af budget til orientering
   3. fastsættelse af kontingent (jf. § 9)
5. Behandling af indkomne forslag
6. Valg af bestyrelsesmedlemmer (jf. § 5)
7. Valg af suppleanter
8. Valg af revisor
9. Eventuelt

**§ 5 Bestyrelsen**

***Stk. 1***

Foreningen ledes af en bestyrelse, bestående af 7 – 9 medlemmer.

Hver klub kan indstille 1 kandidat til bestyrelsen, jf. § 3, stk. 4. Valgbar til bestyrelsen er repræsentanter fra klubber i Kvinde DM senior rækkerne med enten stemme- eller taleret. Det samme gælder for valg af suppleanter til bestyrelsen.

Er ovennævnte person ikke medlem af bestyrelsen i medlemsklubben, skal der foreligge en skriftlig udpegning underskrevet af medlemsklubbens tegningsberettigede.

Bestyrelsen kan indstille eksterne (uden klubrelation) bestyrelseskandidater, som kan vælges på lige fod med klub-kandidater. Bestyrelsen kan dog maksimalt have 2 eksterne bestyrelsesmedlemmer.

Alle rækker i Kvinde DM senior rækkerne skal så vidt muligt være repræsenteret i bestyrelsen.

Der vælges tillige 2 suppleanter, hvoraf én suppleant skal være indstillet af de klubber, som spiller i Kvindeligaen, og én suppleant skal være indstillet af foreningens øvrige medlemmer, jf. tillige § 3, stk. 4.

***Stk. 2***

Hvert år på den ordinære generalforsamling vælges 3-5 medlemmer til bestyrelsen. Et bestyrelsesmedlem vælges ved simpelt flertal for 2 år ad gangen. Genvalg er mulig, og valgene gælder valgperioden ud, selvom den valgtes klub rykker ud af Kvinde DM senior rækkerne.

***Stk. 3***

Bestyrelsen konstituerer sig på dens første møde senest 4 uger efter den ordinære generalforsamling med forperson, næstforperson, kasserer og sekretær samt fordeler de faste udvalgsposter/-opgaver. Fordelingen af poster og opgaver skal herefter fremgå af foreningens hjemmeside.

Bestyrelsen forestår foreningens overordnede og strategiske ledelse under ansvar for generalforsamlingen og fastsætter selv sin forretningsorden, ligesom bestyrelsen kan ansætte en direktion og/eller anden relevant administrativ/driftsmæssig administration.

Det påhviler bestyrelsen løbende at vurdere, om foreningens kapitalberedskab er forsvarligt i forhold til foreningens drift.

Hvor andet ikke følger af vedtægterne, træffer bestyrelsen afgørelser i alle foreliggende sager, som den ikke henviser til behandling på førstkommende generalforsamling.

Bestyrelsen kan indgå samarbejdsaftaler med 3. mand eller en gruppe af klubber i foreningen.

***Stk. 4***

Et bestyrelsesmedlem kan til enhver tid udtræde af bestyrelsen. Bestyrelsesmedlemmet er fritaget for sine pligter, når alle øvrige bestyrelsesmedlemmer har modtaget meddelelse herom.

Såfremt et bestyrelsesmedlem af hvilken som helst årsag ikke længere kan/vil/må repræsentere den pågældende medlemsklub, skal bestyrelsesmedlemmet udtræde af bestyrelsen.

***Stk. 5***

I tilfælde af forpersonens forfald overtager næstforpersonen dennes pligter og rettigheder.

Bestyrelsen er bemyndiget til at konstituere stedfortrædere indtil førstkommende generalforsamling, såfremt der er færre end 7 medlemmer i bestyrelsen.

***Stk. 6***

Alle afgørelser i bestyrelsen træffes ved simpel stemmeflerhed.

Bestyrelsen er beslutningsdygtig, når mindst 5 medlemmer er til stede.

**§ 6 KDF’s repræsentation i DBU’s Repræsentantskab**

***Stk. 1***

Foreningen er direkte repræsenteret i DBU’s Repræsentantskab med 10 medlemmer, hvor fordelingen er som følger:

* 7 klubber fra Kvindeligaen
* 2 klubber fra 1. division
* 1 klub fra 2. division

***Stk. 2***

Der kan kun vælges 1 repræsentant fra hver klub.

Såfremt foreningens medlemsklubber for hver enkelt række i Kvinde-DM kan blive enige om at indstille hhv. 7 repræsentanter (Kvindeligaklubber), 2 repræsentanter (1. division klubber) og 1 repræsentant (2. division klub), i alt 10 repræsentanter, meddeles dette DBU, inden DBU igangsætter sin valghandling jf. DBU’s love vedr. ”*procedure for visse klubber til valg til DBU’s repræsentantskab*”. Ved eventuel manglende indstilling af repræsentanter fra 1. division og/eller 2. division, indstiller Kvindeligaklubberne de manglende repræsentanter, først fra eventuelt resterende klubber i Kvindeligaen, som ikke allerede er repræsenteret, og dernæst fra 1. division, således at der altid indstilles i alt 10 repræsentanter, som meddeles til DBU. Foreligger der ikke en fælles indstilling, vil DBU gennemføre valghandling som beskrevet i førnævnte procedure.

***Stk. 3***

Ved eventuelle ændringer i DBU’s Repræsentantskab og som følge heraf en ændring i antallet af foreningens medlemmer skal forslag til en ny fordeling stilles på en generalforsamling.

**§ 7 KDF’s bestyrelsesmedlem i DBU**

***Stk. 1***

Af DBU’s love §14, stk. 3, nr. 3 fremgår det vedr. sammensætningen af DBU’s bestyrelse, at ”de klubber, der efter årsskiftet skal deltage i Kvinde-DM turneringen, vælger i fællesskab 1 medlem fra de pågældende klubber”.

Af § 14. stk. 4 i DBU’s love fremgår det desuden, at der også skal vælges en suppleant.

For begge kandidater gælder for at være valgbare, at de ifølge DBU’s love § 14, stk. 5 ”for tidspunktet for deres tiltrædelse vil være medlemmer af repræsentantskabet”.

For begge kandidater gælder, at valgperioden er 2 år, jf. DBU’s love § 14a, stk. 1, med tiltrædelse ved afslutningen af det ordinære repræsentantskabsmøde i lige år.

***Stk. 2***

KDF’s bestyrelse er ansvarlig for, at der gennemføres en valghandling, som lever op til DBU’s love, jf. stk. 3, herunder fremsendelse af skriftlig meddelelse om valget af bestyrelsesmedlem og suppleant til DBU’s administrerende direktør, så meddelelsen er DBU i hænde, før det ordinære repræsentantskabsmøde finder sted.

***Stk. 3***

Inden udgangen af december måned (ulige år) fremsender bestyrelsen til alle Kvinde-DM-klubber sin indstilling til ovenstående 2 kandidater. I indstillingen skal det fremgå, at klubberne om ønskeligt har mulighed for at opstille modkandidater ved fremsendelse af navn(e) til forpersonen. Navn(e) skal være forpersonen i hænde senest den 15. januar.

Ved valg af KDF’s bestyrelsesmedlem og suppleant til DBU’s bestyrelse i 2022 fremsender KDF’s bestyrelse senest den 3. februar 2022 til alle Kvinde-DM-klubber sin indstilling til ovenstående 2 kandidater. I indstillingen skal det fremgå, at klubberne om ønskeligt har mulighed for at opstille modkandidater ved fremsendelse af navn(e) til forpersonen. Navn(e) skal være forpersonen i hænde senest den 15. februar 2022. I tilfælde af kampvalg gælder bestemmelserne nedenfor i dette stk. 3, idet tidsfrister for gennemførelse af kampvalg dog kan korrigeres efter nærmere bestemmelser fastsat af KDF’s bestyrelse, således at det sikres, at kampvalg er afsluttet og endeligt valg af KDF’s bestyrelsesmedlem og suppleant til DBU’s bestyrelse kan meddeles DBU’s direktør senest den 3. marts 2022. Denne bestemmelse udgår og slettes i sit hele af KDF’s vedtægter, så snart KDF, jf. de øvrige bestemmelser i dette stk. 3, har meddelt sit valg af bestyrelsesmedlem og suppleant til DBU’s Bestyrelse til DBU’s direktør i henhold til nedenstående.

Hvis ingen modkandidater er opstillet indenfor ovennævnte tidsfrist, meddeler forpersonen DBU’s direktør bestyrelsens indstilling, jf. stk. 2.

I tilfælde af kampvalg vil en uvildig revisor blive bedt om at forestå valghandlingen, der vil strække sig over min. 14 dage fra klubberne modtager stemmesedlen til denne skal være revisor i hænde. En stemmeseddel er kun gyldig med underskrift af klubbens tegningsberettigede.

Klubbernes stemmer vægtes på samme vis, som beskrevet i § 3, stk. 3. Den kandidat, der opnår flest stemmer, vælges til DBU’s bestyrelse. Den med næstflest stemmer bliver suppleant.

Revisor sikrer, at KDF kan meddele DBU valget i tide, jf. stk. 2

**§ 8 Ekstraordinær generalforsamling**

***Stk. 1***

Ekstraordinær generalforsamling indkaldes, når forpersonen, et flertal i bestyrelsen ønsker det, eller når 1/3 af medlemsklubberne for Kvinde DM senior rækkerne begærer det ved skriftlig fremsendelse til bestyrelsen, ledsaget af en redegørelse for de forslag, der ønskes behandlet. Det påhviler herefter forpersonen at indkalde til generalforsamlingen senest 14 dage efter modtagelse af begæringen.

***Stk. 2***

Generalforsamlingen er beslutningsdygtig uden hensyn til det fremmødte antal, og gennemføres ellers efter samme retningslinjer som for den ordinære generalforsamling, herunder bestemmelserne om stemmeret, jf. § 3, stk. 3.

**§ 9 Kontingent**

***Stk. 1***

Hver medlemsklub betaler kontingent, som fastsættes af generalforsamlingen. Der betales kun et kontingent uagtet, at medlemmet er repræsenteret i flere rækker (Kvindeliga, 1. div., 2. div. og/eller U18 DM).

Kontingent opkræves 2 gange årligt.

**§ 10 Underskrift og tegningsret**

***Stk. 1***

Foreningen tegnes af forpersonen i forening med ét yderligere bestyrelsesmedlem. I tilfælde af forpersonens forfald afløses forpersonen af næstforpersonen.

***Stk.2***

Bestyrelsen kan meddele forpersonen og/eller kassereren ene-tegningsret.

**§ 11 Økonomi**

***Stk. 1***

Medlemsklubberne hæfter ikke økonomisk over for foreningen.

**§ 12 Eksklusion**

***Stk. 1***

Medlemsklubberne er forpligtet til at overholde foreningens vedtægter samt DBU’s til enhver tid gældende regler og love.

Bestyrelsen kan ved overtrædelser i henhold til foranstående ekskludere medlemmet af foreningen.

Bestyrelsen er berettiget til at foretage eksklusion, såfremt medlemskontingentet ikke betales efter udsendt rykker.

***Stk. 2***

Et hvert ekskluderet medlem har ret til at anke spørgsmålet om eksklusionens gyldighed for først kommende generalforsamling under iagttagelse af bestemmelserne i §§ 3 og 8. Anke har opsættende virkning indtil ovennævnte generalforsamling.

**§ 13 Udmeldelse**

***Stk. 1***  
Skriftlig udmeldelse med underskrift af medlemsklubbens bestyrelse kan ske med mindst ½ års varsel til den 31. december.

**§ 14 Vedtægtsændringer og opløsning**

***Stk. 1***

Til ændring af foreningens vedtægter kræves, at mindst 2/3 af medlemmerne er til stede på en indkaldt generalforsamling og at mindst 3/4 af de afgivne stemmer er for forslaget.

Skulle det nødvendige antal stemmeberettigede medlemmer ikke være til stede, men forslaget opnår 3/4 af de afgivne stemmer indkaldes til en ekstraordinær generalforsamling, hvor forslaget i uændret form kan vedtages med 3/4 af de afgivne stemmer.

***Stk. 2***

Vedtagelse af foreningens opløsning kan kun ske, når 3/4 af foreningens medlemmer er til stede på en indkaldt generalforsamling, og vedtagelsen sker med 5/6 af de afgivne stemmer.

Skulle det nødvendige antal stemmeberettigede medlemmer ikke være til stede, men forslaget opnår 5/6 af de afgivne stemmer indkaldes til en ekstraordinær generalforsamling, hvor forslaget i uændret form kan vedtages med 5/6 af de vedtagne stemmer.

I tilfælde af foreningens opløsning tilfalder en eventuel formue medlemsklubberne og fordeles med lige andele til hver klub.

*Således vedtaget på Kvindedivisionsforeningens ekstraordinære generalforsamling den 23. januar 2022*